ΣΗΜΕΙΩΣΕΙΣ: ΕΛΕΝΗ ΓΩΓΟΥ
Δ.Ι.Ε.Κ. ΜΕΣΟΛΟΓΓΙΟΥ – ΤΜΗΜΑ ΒΟΗΘΩΝ ΒΡΕΦΟΝΗΠΙΟΚΟΜΩΝ
ΤΕΧΝΙΚΑ
Α’ ΕΞΑΜΗΝΟ
**ΔΙΔΑΚΤΙΚΕΣ ΣΗΜΕΙΩΣΕΙΣ**
**2016-17**

**ΔΙΔΑΣΚΟΝΤΕΣ: ΓΩΓΟΥ ΕΛΕΝΗ**

**1. Εισαγωγή**

Η αισθητική αγωγή στην προσχολική εκπαίδευση θεωρείται ένας από τους
σημαντικότερους παράγοντες για την επίτευξη των στόχων της αγωγής. Μπορούμε
λοιπόν να ορίσουμε πως η Αισθητική αγωγή είναι ένας τομέας της Αγωγής που
στοχεύει στην αισθητική ανάπτυξη του ατόμου με σκοπό να το κάνει ικανό να
απολαμβάνει και να δημιουργεί το ωραίο στη φύση και στην τέχνη (Τρούλης, 1986).
Ειδικότερα με τον όρο «Αισθητική Αγωγή» εννοούμε την παιδαγωγική διαδικασία
που αποσκοπεί:
•
Στην καλλιέργεια της ευαισθησίας του ατόμου απέναντι στο φαινόμενο του
«αισθητικά αξιόλογου» στη φύση και στον χώρο της τέχνης.

•
Στην ανάπτυξη και καλλιέργεια της δημιουργικής καλλιτεχνικής προδιάθεσης
του ατόμου.

**2. Η αισθητική αγωγή στην προσχολική εκπαίδευση**

Η αισθητική αγωγή στο χώρο της προσχολικής εκπαίδευσης, όπως επισημαίνουν
μεγάλοι παιδαγωγοί, ψυχολόγοι και άνθρωποι της τέχνης, επιτρέπει στα παιδιά να
αποκτήσουν καλλιτεχνικές εμπειρίες, οι οποίες θα τους επιτρέψουν να κατανοήσουν
σταδιακά το φαινόμενο της τέχνης και να το εντάξουν με ουσιαστικό τρόπο στην
προσωπική τους ζωή.
Η αισθητική αγωγή, με την ευρύτερη σημασία της, συμβάλει σε μεγάλο βαθμό στην
ολόπλευρη ανάπτυξη του παιδιού, καθώς προωθεί:
✓
Την ενεργοποίηση της φαντασίας και της δημιουργικότητας και την
καλλιέργεια των καλλιτεχνικών δεξιοτήτων του παιδιού.
 
✓
Την γνωριμία του παιδιού με τις πολλαπλές όψεις των αντικειμένων, των

σχημάτων και των χρωμάτων.
✓
Την υποβοήθηση της ψυχοκινητικής, νοητικής και κοινωνικο-
συναισθηματικής ανάπτυξης του παιδιού.
✓
Την ψυχοδιαγνωστική και ψυχοθεραπευτική του κατάσταση.

✓
Την ψυχική εκτόνωση και γενικότερη ψυχαγωγία του παιδιού.

✓
Την ανάπτυξη και έκφραση ποικίλων συναισθημάτων με την ταυτόχρονη
προβολή του εσωτερικού του κόσμου.

Προχωρώντας σε πρακτικό επίπεδο, η Αισθητική αγωγή μπορεί να επιτευχθεί
μέσα από ποικίλες μορφές τέχνης, οι οποίες ταυτόχρονα αποτελούν και τους
τομείς ανάπτυξης της. Πιο συγκεκριμένα, η αισθητική αγωγή περιλαμβάνει τους
εξής τομείς:
•Εικαστική τέχνη
•Μουσικοκινητική αγωγή
•Θεατρική τέχνη
•Παιδική Λογοτεχνία
•Γνωριμία των παιδιών με τα δημιουργήματα της ελληνικής και παγκόσμιας
καλλιτεχνικής δημιουργίας 
Ειδικότερα, στα πλαίσια της εικαστικής τέχνης τα παιδιά της προσχολικής ηλικίας
εκφράζονται με τρόπο δημιουργικό μέσα από εικαστικές δραστηριότητες, είτε σε
ατομικό είτε σε συλλογικό επίπεδο, όπως: ζωγραφική, σχέδιο, κολάζ, κατασκευές,
πλαστική, γλυπτική, υφαντική, τύπωμα κ.λπ.
Στα πλαίσια της μουσικοκινητικής αγωγής περιλαμβάνονται δραστηριότητες με
σκοπό την γενικότερη μουσική ευαισθητοποίηση των παιδιών.

Ενδεικτικές είναι:
μουσικά παιχνίδια για την κατανόηση των λειτουργιών της μουσικής, δραστηριότητες
γνωριμίας με τα μουσικά όργανα, ενεργητική ακρόαση από όλα τα μουσικά είδη,
τραγούδια από τα παιδιά, κατασκευές απλών αυτοσχέδιων μουσικών οργάνων κ.λπ.
Η θεατρική τέχνη περιλαμβάνει δραστηριότητες, ατομικές ή συλλογικές, όπου τα
παιδιά εξοικειώνονται με τις εκφραστικές ικανότητες του σώματος, της φωνής, του
προσώπου καθώς και με τις τεχνικές του κουκλοθέατρου. Ενδεικτικές
δραστηριότητες που μπορούν να πραγματοποιηθούν στην τάξη από τα παιδιά είναι:
αυτοσχεδιασμοί, παντομίμα, θεατρικό παιχνίδι, δραματοποίηση, κουκλοθέατρο,
θέατρο σκιών κ.λπ.

Ο κόσμος της παιδικής λογοτεχνίας συντελεί στην εξοικείωση του παιδιού με τις
εκφραστικές δυνατότητες του έντεχνου λόγου και τα είδη των λογοτεχνικών
κειμένων. Μπορεί να περιλαμβάνει δραστηριότητες ακρόασης παραμυθιών,
ιστοριών, ποιημάτων καθώς και δραστηριότητες όπου τα ίδια τα παιδιά δημιουργούν,
ατομικά ή συλλογικά, τις δικές τους ιστορίες ή παραμύθια, τα οποία καταγράφονται
με τη βοήθεια της νηπιαγωγού και μπορούν να πάρουν τη μορφή βιβλίου.
Τέλος, η επαφή των παιδιών με τα δημιουργήματα της ελληνικής και παγκόσμιας τέχνης
μπορεί να περικλείει δραστηριότητες οργάνωσης εκθέσεων με παιδικά έργα τέχνης,
επισκέψεις σε εκθέσεις, εργαστήρια καλλιτεχνών, μνημεία τέχνης, μουσεία για την
παρακολούθηση εκπαιδευτικών προγραμμάτων κ.λπ.